## La Filmoteca d’Estiu projecta ‘El 47’ de Marcel Barrena

*** La Filmoteca d’Estiu està organitzada per l’IVC i se celebra de l’1 al 30 d’agost en els jardins del Palau de la Música de València
* *El 47* va compartir el Premi Goya a la millor pel·lícula amb *La Infiltrada* d’Arantxa Echevarría**

La Filmoteca d’Estiu projecta el dijous 14 i el divendres 15 d’agost, a les 22:30 hores, *El 47* (2024) de Marcel Barrena. Amb una duració de 110 minuts, la pel·lícula es projecta dins del cicle ‘Collita de premis’, que arreplega els llargmetratges guanyadors en els principals esdeveniments cinematogràfics nacionals i internacionals.

*El 47* va compartir el Goya a la millor pel·lícula amb *La infiltrada* (2024) d’Arantxa Echevarría. També va guanyar els Goya al millor actor de repartiment (Salva Reina), millor actriu de repartiment (Clara Segura), millors efectes especials i millor direcció de producció.

Protagonitzada per Eduard Fernández, la pel·lícula compta amb un repartiment coral en el qual figuren Salva Reina, Carlos Cuevas, Zoe Bonafonte, Clara Segura, Óscar de la Fuente, Lolo Herrero, David Verdaguer, Vicente Romero i María Morera.

*El 47* és un drama biogràfic inspirat en la història real de Manuel Vital, un emigrant extremeny i conductor d’autobús dels Transports Metropolitans de Barcelona, que en 1978 va liderar un moviment veïnal contra les autoritats municipals de la ciutat, que no volia estendre el transport públic al barri de Torre Baró perquè argumentaven que els carrers eren massa estrets i insegurs.

**‘Collita de premis’**

Dins del cicle ‘Collita de premis’ també es podrà vore *Emilia Pérez* (2024) de Jacques Audiard, Goya a millor pel·lícula europea i millor pel·lícula en els Premis del Cine Europeu (23 i 24 d’agost).

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció s’inicia a les 22:30 hores i la taquilla s’obri a les 21:30 hores. La programació per dies i la venda d’entrades anticipades en línia estan disponibles en la web de l’IVC.

Fecha: 13/08/2025